和曾倅喜雨之句
作者：釋德洪
朝代：宋

paragraphs: 清狂平生笑李赤，詩慕謫仙名烜赫。
尤勝曲影傍權門，愛其炎炎手可炙。
袁絲若至晁錯逃，熱中未老嗾與嗷。
猶勝怒及水中蟹，不合郭索持雙螯。
何如一庵聽松雨，潑眼晴窗發茶乳。
更無俗子作白眼，但有水沉横碧縷。
長愛朱生論不卑，神明不欺寧自欺。
買金賞誣豈不美，尚笑世俗今澆漓。
玉川作詩曾救月，退之抵掌誇奇絕。
公今又賦喜雨詩，詩成肯寄甘露滅。
氣吐虹蜺辭吐雲，才大端如梁與棼。
麗如宫華蜀錦色，駿却千檣萬馬犇。
屈宋宗枝君得髓，江左風流復興起。
試手作詩君勿笑，毫忽增之至弓秭。
長哦月出湘淹東，翰墨場中久策功。
千篇翻水不足道，絕愛風味如醉翁。